Tysker pågrepet for hyttesnylting
Tyskeren skal ha reist rundt i Dovre-området siden i fjor sommer, skriver Aftenposten. I denne perioden har han bodd og spist på Den norske turistforenings (DNT) hytter uten å betale for seg. Politiet pågrep mannen ved Dindalshytta på Dovrefjell etter å ha mottatt flere tips om ham. - Han innrømmet å ha tatt seg inn på hytter uten å betale for seg, men ellers sa han ikke så mye, heller ikke hvorfor han gjorde dette, sier lensmann Berit Trønsdal i Oppdal. Mannen er blitt utvist fra Norge og sitter nå i varetekt i påvente av å bli sendt ut av landet. Han har også godtatt et forelegg på 15.000 kroner fra politiet, men risikerer å måtte betale mye mer for oppholdet i den norske fjellheimen. DNT vurderer å kreve erstatning på opp mot 100.000 kroner for mat og opphold på foreningens hytter. Ifølge Trønsdal er mannen tatt for lignende forhold en gang tidligere.
En tysker i 50-årene er pågrepet og utvist fra landet etter å ha snyltet på Turistforeningens hytter siden i fjor sommer.